16.3.2023
ET
Euroopa Liidu Teataja
C 100/93
5.3.
Komitee rõhutab, kui oluline on rahastada eksperimenteerimis- ja katsetamistaristut, et aidata idufirmadel arendada oma tehnoloogiaid ning ületada lõhe laborite ja ärirakenduste vahel.
Seepärast pooldab komitee uue mõiste „katsetamis- ja eksperimenteerimistaristu“ lisamist riigiabi käsitleva üldise grupierandi määruse läbivaatamise eelnõusse.
Eelkõige tuleks eristada katsetamis- ja eksperimenteerimistaristu mõistet sellest, mida tavaliselt nimetatakse tehnoloogiataristuks.
Seejuures võib eristav element olla valdav majanduslik kasutusviis.
Lisaks tuleks ühtlustada teatamiskünnised 20 miljonile eurole nii katsetamis- ja eksperimenteerimistaristu kui ka tehnoloogiataristute puhul ning ette tuleks näha sooduskord äriühingutele, kes katavad vähemalt 5 % katsetamis- ja eksperimenteerimistaristute investeerimiskuludest.
5.4.
Komitee tunneb heameelt ka riigihankeid käsitleva algatuse üle.
Sellega seoses soovitab komitee kaaluda võimalust võtta kasutusele mehhanism, millega tagatakse vähemalt ühe idufirma osalemine kõige uuenduslikumates hangetes.
5.5.
Komitee rõhutab, kui oluline on kehtestada tugev intellektuaalomandi kord, mida kohaldatakse idufirmade leiutiste suhtes, et edendada pidevat teadustegevust.
Kui äripartnerid nõuavad varajases staadiumis olevate teadustulemuste ainuõigust (mis tähendab, et teaduslaborite toetamiseks ja koostööks on vaja ainuõigust), on oht, et teaduslaborid ei arenda neid tulemusi edasi, sest need ei ole enam majanduslikult huvipakkuvad.
6.
Juhtalgatus innovatsiooni kiirendamiseks ja tugevdamiseks kogu ELi hõlmavates innovatsiooniökosüsteemides ning innovatsioonilõhe kõrvaldamiseks 6.1.
Komitee kutsub komisjoni üles edendama investeeringute piirkondadevahelist mõõdet.
Eelkõige väljendab komitee heameelt selle üle, et prioriseeritakse teatavaid piirkondadevahelisi innovatsiooniprojekte, mis on seotud ELi peamiste prioriteetidega (nt kestlikkus).
Neis osalevad ühiselt nii vähem kui ka rohkem innovaatilised piirkonnad.
6.2.
Komitee rõhutab, et innovatsioon põhineb kogu teadus- ja arendustegevuse ahelal.
See ulatub uudishimupõhistest teadusuuringutest kuni rakendusliku teadus- ja arendustegevuse ning hariduse ja koolituseni välja, ning sõltub uuenduste vastuvõtmiseks vajalikust suutlikkusest ja ressurssidest, mille määravad poliitilised, kultuurilised ja sotsiaal-majanduslikud süsteemid.
Siinjuures toonitab komitee, et struktuurse innovatsiooni huvides ja uute ideede rakendamiseks peaks riiklik toetus tooma kasu ka kõrgharidusele, sh kutseharidusele (mis on innovatsiooni kiirendamise võti), ja innovatsioonilabo­ ritele, mitte ainult projektidele, mis on juba jõudnud turustamisetappi.
Komisjon võiks sel eesmärgil kasutada mitmeid katseülikoole.
6.3.
Komitee tunneb heameelt ka selle üle, et komisjon toetab liikmesriike Euroopa ühist huvi pakkuvate oluliste piiriüleste projektide arendamisel.
Samuti rõhutab ta seda, kui tähtis on toetada teadusuuringute faasi, sest innovatsioon on kohalik protsess, mida tuleks algusest peale toetada alt üles suunatud stsenaariumi alusel kooskõlas Euroopa tulevikku käsitleva lõpparuandega (ettepanekud 12 ja 35).
Sellest tulenevalt tuleks rahastada nii teadlaste teadustegevust kui ka nende kutsealast arengut.
Riiklikult toetatud uurimistulemused peaksid olema novaatoritele avatud edasiseks arendamiseks, võimaluse korral Innospace’i platvormi kaudu.
6.4.
Komitee väljendab heameelt juhenddokumendi avaldamise üle, et aidata asjaomastel ametiasutustel valida kõige asjakohasem Euroopa poliitikaprogramm.
Samuti rõhutab ta, kui oluline on poliitikaprogramme välja töötada mitte suletud osadena, vaid võtta arvesse nende vastastikust täiendavust ja võimaluse korral käsitleda neid horisontaalselt.
7.
Süvatehnoloogiatalentide arendamise, ligimeelitamise ja kohalhoidmise juhtalgatus 7.1.
Komitee väljendab heameelt selle algatuse üle, mille eesmärk on suurendada võimalusi ning tuua kokku tööandjad ja talendid kogu Euroopas.
7.2.
Komitee tunneb erilist heameelt idee üle hinnata võimalust ELis aktsiaoptsioone soodsamalt maksustada.
7.3.
Komitee palub komisjonil arvesse võtta piiriüleselt liikuvate andekate inimeste maksuolukorda, et vältida takistusi talentide vabale liikumisele.
7.4.
Komitee kutsub komisjoni üles koordineerima andekate inimeste toetamisele suunatud riiklikke algatusi.